Előterjesztés Zalakaros Város Önkormányzat Képviselőtestületének 2022. december 15-én tartandó ülésére

Tárgy: Energiatakarékossággal összefüggő intézkedések 
Előterjesztést készítette: Bognár Ottó Péter településüzemeltetési, hatósági és közbiztonsági referens/ Torma László aljegyző
Tisztelt Képviselőtestület!
Zalakaros Város Önkormányzat Képviselőtestülete több alkalommal foglalkozott a megnövekedett energiaárak okán energiatakarékossággal összefüggő intézkedésekkel.
Jelen előterjesztés 3 területen tesz javaslatot intézkedés meghozatalára.

I. 

Zalakarosi Közösségi Ház és Könyvtár nyitvatartási idejének meghatározása

Egyes kulturális intézmények működését érintő veszélyhelyzeti szabályokról szóló 469/2022. (XI. 21.) Korm. rendelet értelmében a veszélyhelyzet ideje alatt a nyilvános könyvtár, a közművelődési intézmény esetében a minimális nyitvatartási időt a fenntartó határozza meg a kulturális intézmény vezetőjének szakmai javaslata alapján.
A Zalakarosi Közösségi Ház és Könyvtár igazgatójának szakmai javaslata az előterjesztés mellékletét képezi.
II. 

Termáltó körüli világítás üzemidejének szűkítése
A Termáltó körüli világítás üzemideje szabályozható, időkapcsolóval rendelkezik, ezért javasoljuk a világítás 23.00 órától történő kikapcsolását.
III.

Közvilágítás helyi korlátozása
Zalakaros Város Önkormányzata energiatakarékossági intézkedései között felmerült a közvilágítás időtartamának - 00:00 – 04:00 órák közötti – lehetséges szüneteltetésének, illetve a lámpatestek kikapcsolásának (pl. minden második lámpatest) kérdése.

A veszélyhelyzet során a közvilágítás üzemeltetésével kapcsolatos szabályokról szóló 449/2022. (IX.9.) Korm. rendelet 1. § alapján:

„Az Ukrajna területén fennálló fegyveres konfliktusra, illetve humanitárius katasztrófára tekintettel, valamint ezek magyarországi következményeinek az elhárítása és kezelése érdekében veszélyhelyzet kihirdetéséről és egyes veszélyhelyzeti szabályokról szóló 424/2022. (X. 28.) Korm. rendelet szerinti veszélyhelyzet ideje alatt a települési önkormányzat képviselő-testülete, közgyűlése a település közvilágításának időtartamával, illetve mértékével kapcsolatos kérdéseket rendeletben szabályozhatja.”
A döntés meghozatalához megkerestük Töreki Norbert Közvilágítási ügyfélkapcsolati területi referenst, hogy a transzformátor körzetekben lévő vezérlőberendezések átprogramozására, esetleg – típustól függően – cseréjére vonatkozó árajánlatát transzformátor körzetekre lebontva szíveskedjen megküldeni, külön megjelölve azon körzeteket, mely a Magyar Közút kezelésében lévő utakat (Termál, Petőfi, Fő, Kossuth és Zrínyi utcák) érintik.

Megkeresésünkre küldött válasz e-mailjét mellékelem. A tájékoztatás alapján 7 db transzformátor állomás esetében a vezérlőberendezések átprogramozhatóak, ez várhatóan 7 x 35.000 Ft + ÁFA = 311.150,- Ft összeget jelent, míg a másik 10 db transzformátor esetében akár még vezérlőberendezést is kell beszerelni, ami akár 10 x 115.000 Ft + ÁFA = 1.460.500 Ft kiadást is jelenthet. 
A közvilágítás éves fogyasztása 216287,97 kWh, amely 19 Ft/kWh díjjal számolva 4.109.471 Ft összeget jelentett. A kWh díja 2023. január 1-től 2023. június 30-ig 212 Ft-ra emelkedik, ami 11-szeres díjat jelent. Ez a féléves időszakra vonatkozóan ~ nettó 23.000.000,- Ft-ot jelent. 

A közvilágítás karbantartási szerződés melléklete alapján településünkön 964 db közvilágítási lámpatest, illetve 64 db tér- illetve diszvilágítási elem található. Ezen számok nem tartalmazzák a Termáltó, illetve a Korzó világítási elemeit.

1/A. 

Az üzemidő tervezett csökkentésével (0-4 óráig nem üzemelnek a lámpatestek ( 1/3 üzemidő megtakarítás) a közvilágítás díja ~ nettó 15.285.000,- Ft. Átprogramozás díja: nettó 1.395.000,- Ft. Ez összesen nettó 16.680.000,- Ft összeget jelent. Megtakarítás a fenti félévre vonatkozóan ~ nettó 6.320.000,- Ft. 

Felhívom a figyelmet, hogy ezen összeg az összes lámpatest 0-4 óráig történő kikapcsolását veszi figyelembe.

1/B.

Amennyiben a Magyar Közút kezelésében lévő közutak mentén nem történne lekapcsolás, abban az esetben a számítások az alábbiak szerint alakulnak: 
Átprogramozás díja (legkedvezőtlenebb helyzettel számolva): nettó 3 x 35.000 Ft + 10 x 115.000 Ft = nettó 1.255.000,- Ft. A lekapcsolással nem érintett transzformátor körzetekben lévő lámpák száma ~ 200 db, ez a lámpatestek mintegy 20 %-a. A közvilágítás díja így: ~ nettó 23.000.000,- Ft x 0,2 + 23.000.000,- Ft x 0,8 x 0,66 = ~ nettó 16.744.000,- Ft. Ez összesen ~ nettó 18.000.000 Ft összeget jelent. A megtakarítás a fenti félévre vonatkozóan ~ nettó 5.000.000,- Ft. 

2.
Az MVM Watt Eta Kft. árajánlata alapján a lámpák kikötését 7.600 Ft + ÁFA/db összegért + 50.000 Ft + ÁFA egyszerűsített terv díjért vállalná. 

A lámpák 40 %-ának kikapcsolása esetén (forgalmasabb helyeken, illetve a zártkertekben nem történne lekapcsolás) a közvilágítás díja ~ nettó 13.756.000,- Ft. Egyéb kiadások: 50.000 Ft (tervezési díj) + 400 db x 7.600 Ft/db (lekapcsolások nettó díja)=  nettó 3.090.000 Ft. Ez összesen nettó 16.846.000,- Ft összeget jelent. A közvilágítási hálózat részleges kikapcsolásából adódó megtakarítás így a fenti félévre vonatkozóan ~ nettó 6.154.000,- Ft. 

Felhívom a figyelmet, hogy ezen összegek tájékoztató jellegűek, és nem tartalmazzák a folyamatosan változó (növekedő) rendszerhasználati díjakat, melyek a tervezett megtakarítást jelentősen csökkenthetik. 
A 449/2022. (IX.9.) Korm. rendelet 1 §. (3) pontjában meghatározott közbiztonsági, vagyon- és személyvédelmi, valamint közútbiztonsági szempontok figyelembevételével a közvilágítás korlátozására vonatkozóan az 1/B. vagy a 2. változat elfogadását javaslom.
Határozati javaslat
I.

1./ Zalakaros Város Önkormányzat Képviselőtestülete az Egyes kulturális intézmények működését érintő veszélyhelyzeti szabályokról szóló 469/2022. (XI. 21.) Korm. rendelet 1. §-ában foglalt felhatalmazás alapján a Zalakarosi Közösségi Ház és Könyvtár nyitvatartását az intézményvezető szakmai javaslatának figyelembevételével 2022. december 16-tól 2023. április 15-ig az alábbiak szerint határozza meg:
Civil Ház nyitvatartása:

csütörtök 12:00-20:00 

péntek 10:00-20:00

szombat 09:00-13:00

Szombat délutánra bérleti díj ellenében biztosítható a Civil Ház kisterme.
A Civil Ház 2022. december 22-2023 január 8. között zárva tart.

Határidő: azonnal
Felelős: Novák Ferenc polgármester
Operatív felelős: Sinkovics Norbert Zalakarosi Közösségi Ház és Könyvtár igazgatója
II. (Termáltó körüli világítás üzemidejének szűkítése)
1./ Zalakaros Város Önkormányzat Képviselőtestülete egyetért a Termáltó és Ökopart világítási idejének csökkentésével, ezért a világítás 23.00 órától történő lekapcsolását rendeli el.

2./ Felkéri a Hivatalt, hogy a világítás lekapcsolása érdekében a szükséges intézkedéseket tegye meg (időkapcsoló beállítása).
Határidő: azonnal
Felelős: Novák Ferenc polgármester
Operatív felelős: Bognár Ottó Péter településüzemeltetési, hatósági és közbiztonsági referens
III. (Közvilágítás helyi korlátozása)
1./ Zalakaros Város Önkormányzat Képviselőtestülete a közvilágítás korlátozására vonatkozóan a(z) …. változatot fogadja el.

2./ Felkéri a Hivatalt, hogy a korlátozás bevezetése érdekében a veszélyhelyzet során a közvilágítás üzemeltetésével kapcsolatos szabályokról szóló 449/2022. (IX.9.) Korm. rendelet 1. §-ában meghatározott rendeletet a fentiek figyelembevételével alkossa meg, és terjessze elfogadásra a Képviselőtestület elé.
Határidő: azonnal
Felelős: Novák Ferenc polgármester
Operatív felelős: Dr. Szentgyörgyvölgyi Eszter jegyző
Zalakaros, 2022. december 7.
  Novák Ferenc









   polgármester

